**Zoznam bibliografických odkazov** je množina odkazov na citované dokumenty nachádzajúca sa na konci textu. Usporiadanie bibliografických odkazov v Zozname bibliografických odkazov závisí od techniky citovania. Literatúru, ktorú sme necitovali, v Zozname bibliografických odkazov neuvádzame. Literatúru, ktorú chceme k danej problematike len odporučiť, uvádzame v zozname, ktorý označujeme termínom **Bibliografia**. Ide o usporiadaný zoznam bibliografických záznamov o literatúre, ktorá sa týka predmetu práce, ale ktorá nebola bezprostredne citovaná.

**Citát** je text, ktorý je z citovaného zdroja prevzatý doslovne. Tento text sa píše v úvodzovkách a je potrebné ho odlíšiť kurzívou.

**Parafráza** je prebratý text, ktorý uvádzame vo vlastnej interpretácii (vlastnými slovami)

**Citácia** je formalizovaný údaj, ktorý označuje citované miesto.

„Citovaný text......“ (Priezvisko rok, s. 11).

*citát*                           *citácia*

**Bibliografický odkaz** je skrátený záznam o citovanom dokumente v zozname bibliografických odkazov, ktorý slúžil na jeho presnú identifikáciu.

Jednotlivé položky v zozname bibliografických odkazov sa uvádzajú v abecednom poradí. Sú usporiadané podľa prvého prvku (údaja).

Pri citovaní je dôležitá etika citovania ako aj technika citovania. Etika citovania určuje spôsob dodržiavania etickej normy vo vzťahu k cudzím myšlienkam a výsledkom, ktoré sú obsiahnuté v iných dokumentoch a v použitej literatúre. Technika citovania, vyjadruje, či a ako správne, podľa normy STN ISO 690 z roku 2012.

Pri záverečných prácach sa odporúča používať metódu citovania podľa prvého údaja (mena) a dátumu pri ktorej sa v texte uvedie v zátvorkách prvý údaj (priezvisko autora, alebo prvé slová z názvu) a rok vydania citovaného dokumentu. Ak sa prvý údaj už nachádza v rámci textu, v zátvorkách za nim sa uvedie len rok. V prípade potreby sa v zátvorkách uvedú za rokom aj čísla citovaných strán. Ak majú dva alebo niekoľko dokumentov ten istý prvý údaj a rovnaký rok, odlíšia sa malými písmenami (a, b, c, a pod.) za rokom vo vnútri zátvoriek. To isté sa urobí aj v zozname bibliografických odkazov.

Príklady bibliografických záznamov podľa ISO 690:

**Knihy / Monografie**

***Prvky popisu:***

**PRIEZVISKO, Meno, rok vydania. *Názov: podnázov.* Poradie vydania, ak je druhé a viac. Miesto vydania: Vydavateľ, rok vydania. ISBN.**

**Prvé vydanie sa v bibliografickom odkaze nemusí uvádzať.**

**Počet strán nie je povinný údaj.**

OBERT, Viliam, 2006. *Návraty a odkazy*. Nitra: Univerzita Konštantína Filozofa, 2006. ISBN 80-8094-046-0.

ČAPEK, Josef, 1998. *Rozprávanie o psíčkovi a mačičke: ako spolu gazdovali a ešte o všelijakých iných veciach.* Praha: Cesty, 1998. ISBN 80-719-183-1.

**Ak sa v knihe nenachádza ISBN, z bibliografického odkazu ho vynecháme. (Najmä pri knihách vydaných pred rokom 1978 sa ISBN nemuselo nachádzať)**

JAVORČÍKOVÁ, Anna, 1973. *Bibliografia*. Martin: Matica slovenská, 1973.

**Ak sú dvaja autori, prvého autora zaznamenávame v podobe PRIEZVISKO, Meno. Druhého autora uvádzame v priamom slovoslede Meno PRIEZVISKO.**

RUTTKAYOVÁ, Katarína a Jiří KÁBRT, 1991. *Bibliografia*. Bratislava: Slovenské pedagogické nakladateľstvo, 1991. ISBN 80-08-00287-5.

**Ak sú traja autori, prvého autora zaznamenávame v podobe PRIEZVISKO, Meno. Druhého a tretieho autora uvádzame v priamom slovoslede Meno PRIEZVISKO.**

BEZÁKOVÁ, Daniela, Viera PALMÁROVÁ a Katarína PILÁTOVÁ, 2009. *Úvod do programovania*. Bratislava: Štátny pedagogický ústav, 2009. ISBN 978-80-89225-55-2.

**Ak je viac autorov ako traja, uvedie sa prvý autor a skratka a kol. alebo et al. ak je to zahraničné dielo napísané v cudzom jazyku.**

HORVÁT, Jozef a kol., 1999. *Anatómia a biológia človeka*. Bratislava: Obzor, 1999. ISBN 80-07-00031-5.

**Článok v časopise**

***Prvky popisu:***

**PRIEZVISKO, Meno, rok vydania. Názov. In: *Názov zdrojového dokumentu* (názov novín, časopisu). Dátum vydania, ročník, číslo, rozsah strán. ISSN.**

*Príklady:*

STEINEROVÁ, Jela, 2000. Princípy formovania vzdelania v informačnej vede. In: *Pedagogická revue*. 2000, roč. 2, č. 3, s. 8 – 16. ISSN 1335-1982.

**Článok zo zborníka a monografie**

***Prvky popisu:***

**PRIEZVISKO, Meno, rok vydania. Názov článku. In: *Názov zborníka: podnázov*. Miesto vydania: Vydavateľ, rok vydania, rozsah strán (strana od-do). ISBN.**

*Príklady:*

SLEZÁKOVÁ, Tatiana, 2002. Úloha učiteľa pri uvádzaní rómskeho žiaka do vyučovacieho procesu. In: *Osobnosť učiteľa Rómov: zborník referátov z 3. Medzinárodnej konferencie konanej dňa 28. Novembra 2002 v Nitre.* Nitra: Univerzita Konštantína Filozofa, 2002, s. 75 – 77. ISBN 80-8050-590-X.

**Sekundárne citovanie**

***Prvky popisu:***

**PRIEZVISKO, Meno cit. podľa PRIEZVISKO, Meno. Názov. In: *Názov knihy/zborníka*. Miesto vydania: Vydavateľ, rok vydania, rozsah strán (strana od – do). ISBN.**

REPČÁK, Jozef, cit. podľa DANIEL, David P. Vydania náboženskej literatúry v Levoči v období neskorej reformácie (do roku 1650). In: *Kniha 97 – 98*. Martin: Matica slovenská, 2000, s. 91 – 95. ISBN 80-7090-569-7.

Pozn. Ak sa mení zdrojový dokument na iný, je potrebné upraviť citovanie zdrojového dokumentu podľa typu (noviny, časopisy a pod.)

**Elektronické zdroje**

*Príklad e-monografie:*

***Prvky popisu:***

**PRIEZVISKO, Meno, rok vydania. *Názov*  [označenie média]. Vydanie. Miesto vydania: Vydavateľ, rok vydania [cit. ROK-MESIAC-DEŇ]. ISBN. Dostupnosť a prístup.**

BEDNÁRIKOVÁ, Mária, 2013. *Úvod do metodológie vied* [online]. Trnava: Trnavská univerzita v Trnave, 2013 [cit. 2015-03-10]. ISBN 978-80-8082-620-8. Dostupné na: http://fff.truni.sk/userdata/ebooks/bednarikova\_uvod\_do\_metodologie\_vied.pdf

*Príklad článku z online časopisu:*

***Prvky popisu:***

**PRIEZVISKO, Meno, rok vydania. Názov príspevku. In: *Názov seriálu* [označenie média]. Miesto vydania: Vydavateľ, rok vydania, ročník, číslo, rozsah strán [cit. ROK-MESIAC-DEŇ]. ISSN. Dostupné na: webová stránka**

LUKAVEC, Jan, 2017. Do kníh se píše a čmára! In: *Ikaros – elektronický časopis o informační společnosti* ⦋online⦌. Praha: Ikaros. 2017, roč. 21, č. 7 ⦋cit. 2018-11-08⦌. ISSN 1212-5075. Dostupné na: https://ikaros.cz/do-knih-se-pise-a-cmara

V prípade, že zdroj nemá autora, začína bibliografický popis názvom zdroja. Ak nie je možné identifikovať rok uverejnenia príspevku, v bibliografickom odkaze používame copyright stránky, na ktorej je zverejnený.

Solivar v Prešove, 2018. In: *Múzeum.sk* [online]. 2018[cit. 2018-11-08]. ISSN 1212-5075. Dostupné na: https://www.muzeum.sk/solivar-v-presove.html

AK na stránke nedokážeme nájsť rok uverejnenia ani copyright stránky používame formuláciu [bez dátumu].

*Príklad časti webového sídla (webová stránka):*

***Prvky popisu:***

**Autor webového sídla, rok vydania. Názov webovej stránky. *Názov webového sídla* [označenie média]. Miesto vydania: Názov vydavateľa, dátum aktualizácie [cit. ROK-MESIAC-DEŇ]. Dostupné na: webová stránka**

Cenník služieb, © 2016. *Štátna vedecká knižnica v Banskej Bystrici* [online]. © 2016 [cit. 2016-01-11]. Dostupné na: [http://](http://www.svkbb.eu/sluzby/cennik-sluzieb)www.svkbb.eu/[sluzby/cennik-sluzieb](http://www.svkbb.eu/sluzby/cennik-sluzieb)

VOA News, 2016. 3D Technology Lets Blind Museum-goers Experience 'The Kiss'. *Youtube* [online]. 2016 [cit. 2017-11-22]. Dostupné na: https://www.youtube.com/watch?v=0MpYA3WTrQU

Ak nie je možné identifikovať rok uverejnenia príspevku, v bibliografickom odkaze používame copyright stránky.

Ak na stránke nedokážeme nájsť rok uverejnenia ani copyright stránky používame formuláciu [bez dátumu].

*Príklad online publikácie, webového sídla, počítačového programu:*

***Prvky popisu:***

**Primárna zodpovednosť, rok vydania. *Názov: Podnázov* [označenie média]. Vydanie. Sekundárna zodpovednosť. Miesto vydania: Názov vydavateľa, dátum vydania. Dátum aktualizácie [cit. ROK-MESIAC-DEŇ]. Názov edície, číslo zväzku. ISBN. Dostupné na: webová stránka**

ZECHENTER-LASKOMERSKÝ, Gustáv Kazimír, 2010. *Cestovanie z Viedne do Chorvátskej r. 1846* [online]. Zlatý fond denníka SME, 2010 [cit. 2011-08-13]. Dostupné na: http://zlatyfond.sme.sk/dielo/1325/Zechenter-Laskomersky\_Cestovanie-z-Viedne-do-Chorvatskej-r-1846

*Uniknihy.sk* [online]. ©2013 [cit. 2015-09-25]. Dostupné na: http://www.uniknihy.sk/

*Online potravinová databáza* [online databáza]. VÚP, ©2010 [cit. 2011-08-11]. Dostupné na:http://www.pbd-online.sk/

**Filmy a videá**

*Prvky popisu:*

***Názov: podnázov*. Rok vydania. [označenie média]. Sekundárna zodpovednosť (réžia). Miesto vydania: Vydavateľ, rok vydania. Názov edície.**

*Príklad:*

*Soľ nad zlato.* 2010. [film na DVD]. Réžia Martin HOLLÝ. Bratislava: Slovenský filmový ústav, 2010. Zlatá kolekcia slovenských rozprávok.

VALÚCH, Jaroslav, 2012. *Prednáška Nové médiá menia svet (prvá časť)* [youtube]. 2012 [cit. 2018-11-08]. Dostupné na: https://www.youtube.com/watch?v=9FlCFDNfrQI&list=PL80D9476C2BDE39FC

**Vedecko-kvalifikačné práce**

***Prvky popisu:***

**PRIEZVISKO, Meno, rok vydania. *Názov práce*: [označenie druhu práce]. Miesto vydania: Názov vysokej školy. Rok vydania.**

*Príklad:*

MIKULÁŠIKOVÁ, Marta, 1999. *Didaktické pomôcka pre praktickú výučbu na hodinách výtvarnej výchovy pre 2. stupeň základných škôl*: [diplomová práca]. Nitra: UKF, 1999.

**Normy**

***Popis prvku:***

**Označenie a číslo normy:Rok vydania (nie rok schválenia, alebo účinnosti), *Názov normy.***

*Príklad:*

STN ISO 690:2012, *Dokumentácia – Bibliografické odkazy – Obsah, forma a štruktúra.*

**Zákony**

***Popis prvku:***

***Označenie a číslo legislatívneho dokumentu/Rok publikovania a skratka dokumentu* *Názov.***

*Príklad:*

*Zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií).*

**Archívne dokumenty**

***Popis prvku:***

**Miesto uloženia (archív), súbor, z ktorého dokument pochádza (fond, zbierka), inventárne číslo, resp. signatúra, číslo škatule a ďalšie potrebné evidenčné a identifikačné údaje podľa praxe daného archívu.**

*Príklad:*

Archív PÚ SR, fond Pamiatkové orgány do roku 1951, Santovka, šk. č. 84. Oprava kaplnky v Malinovci, spis č. 11756/1952-V/5.